星名詩呈提刑曾朝散
作者：孔平仲
朝代：宋

paragraphs: 華胄參元後，高門輔弼臣。
莊池初奮翼，舜旦早逢辰。
雲木千尋秀，鑪金百煉純。
日邊虛位著，楚尾望車塵。
尚德真膚使，存心信吉人。
包含譽尤美，平格澤惟均。
短髮憐衰老，黄金媿拊循。
禮容長不責，恩義極相親。
最要箕張口，深憐井有人。
孤危荷全度，謀報畢餘身。